Návrh 
na uzavretie finančnej zmluvy medzi vládou Slovenskej republiky a Európskou investičnou bankou o poskytnutí úveru na výstavbu rýchlostnej cesty R1 v úsekoch Hronský Beňadik – Nová Baňa a Nová Baňa – Rudno nad Hronom.

Úvod
          Nový projekt výstavby diaľnic a rýchlostných ciest, ktorý je t.č. predložený na rokovanie vlády definuje harmonogram výstavby diaľnic a rýchlostných ciest na obdobie rokov 2001 – 2004 s výhľadom do roku 2006. Harmonogram zahrňuje aj výstavbu rýchlostnej cesty R1 Trnava – Banská Bystrica. Na tomto cestnom ťahu je plánované začať v roku 2001 dve nové stavby a to v úsekoch Hronský Beňadik – Nová Baňa a Nová Baňa – Rudno nad Hronom.  
          Financovanie výstavby diaľnic v roku 2001 bude zo štátnych dlhopisov a vládnych úverov, hlavne od Európskej investičnej banky (EIB), v súlade so zákonom č.472/2000 o štátnom rozpočte na rok 2001. EIB doteraz financovala dokončené úseky diaľnic v Bratislave – Petržalke a financuje rozostavanú stavbu D61 Bratislava Mierová  – Senecká cesta.  EIB posudzuje možnosť poskytnutia úverov aj na ďalšie projekty diaľnic a rýchlostných ciest a v tomto smere bolo úspešne ukončené  posúdenie projektov rýchlostnej cesty R1 v úsekoch Hronský Beňadik – Nová Baňa a Nová Baňa – Rudno nad Hronom.  
        Základné podmienky na uzatvorenie finančnej zmluvy v roku 2001 vytvára rámcová dohoda medzi EIB a Slovenskou republikou, uzatvorená dňa 18.7.1997. 

A. Popis projektu
         Rýchlostná cesta R1 Trnava – Banská Bystrica predstavuje spolu s diaľnicou D1 v úseku Bratislava - Trnava  najvýznamnejšiu cestnú spojnicu medzi Banskou Bystricou a Bratislavou. Na tomto cestnom ťahu evidujeme najnepriaznivejšie dopravno – technické podmienky v úseku Hronský Beňadik – Rudno nad Hronom.  Je teda prioritou odstrániť tento nepriaznivý stav v čo najkratšom čase.  
         Výstavba uceleného úseku Hronský Beňadik – Rudno nad Hronom v celkovej dĺžke 13,0 km je rozdelená na tri časti:
1.	časť  - cestný obchvat Novej Bane v dĺžke 5,3 km,  v realizácii od roku 1998
2.	časť  -  Hronský  Beňadik – Nová Baňa v dĺžke 4,3 km, plánované začatie výstavby v roku 2001 
3.	časť – Nová Baňa – Rudno nad Hronom v dĺžke 3,4 km, plánované začatie výstavby v roku 2001.
         Kategória cesty je R 22,5/100. Predmetom spolufinancovania s EIB je druhá a tretia časť úseku. 
                            
B. 	Financovanie výstavby
          Financovanie výstavby sa predpokladá podľa nasledovného modelu (v mil. Sk):

Názov časti projektu	Celkové náklady stavby	Odhad stavebných nákladov (bez DPH)	Úver EIB
( 70% stavebných nákladov)	Štátne dlhopisy	
Hronský Beňadik – Nová Baňa	1 537	1 182	827	710	
Nová Baňa – Rudno nad Hronom	1 034	             892	625	409	
SPOLU:	          2  571	          2  074    	          1 452	         1 119	

2

      EIB poskytne úver do výšky 70% stavebných nákladov bez DPH na obidve časti projektu. Objem úveru bude 34 mil. EUR. 

C. 	Súčasný stav prerokovania návrhu a podmienky finančnej zmluvy

     EIB predložila slovenskej strane pracovný návrh finančnej zmluvy na poskytnutie úveru vo výške 34,0 mil. EUR a v súčasnosti prebieha jeho pripomienkovanie a finalizácia.  Návrh finančnej zmluvy je v prílohe tohto materiálu.
     Splatnosť úveru je 20 rokov, s polročnými splátkami v časovom období 2005 -2020.  Odklad splácania istín je teda do roku 2005. Čerpanie úveru je vymedzené do konca roku 2003.
      Úroková sadzba je definovaná – pre pohyblivú sadzbu -  ako plošná medzibanková sadzba ponúknutá na medzibankovom trhu euro – zóny, s nulovou maržou.   

D. 	Zdroje splácania úveru 

      Splácanie úveru sa v zmysle dlhodobého modelu financovania výstavby diaľnic uskutoční zo zdrojov štátneho rozpočtu. Spravovanie úveru zabezpečí do 1.7.2001 Štátny fond cestného hospodárstva a od 1.7.2001 bude spravovanie riešené v rámci reformy Štátneho fondu cestného hospodárstva. 
       Čerpanie úveru v roku 2001 bude v objeme cca 7,0 mil. EUR  v rámci limitu úhrady na výstavbu diaľnic 37,2 mil. EUR od EIB v zmysle bilancie potrieb a zdrojov  financovania splatného štátneho dlhu na rok 2001 v zmysle zákona č. 472/2000 o štátnom rozpočte na rok 2001. 

E. 	Vplyv stavby na zamestnanosť

     Na výstavbe uceleného úseku rýchlostnej cesty Hronský Beňadik – Rudno nad Hronom  bude zamestnaných  ročne  priemerne 500 pracovníkov. Nadväzne vo výrobniach stavebných materiálov a dielcov a vo sfére služieb bude zamestnaných ďalších cca  800 pracovníkov.